Ehdotus Euroopan parlamentin ja neuvoston päätökseksi yhteisön Nuoriso-toimintaohjelmasta (98/C 311/06) (ETA:n kannalta merkityksellinen teksti) KOM(1998) 331 lopull. - 98/0197(COD)

(Komission esittämä 28 päivänä elokuuta 1998)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 126 artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

ottavat huomioon alueiden komitean lausunnon,

toimivat perustamissopimuksen 189 b artiklassa määrätyn menettelyn mukaisesti,

sekä katsovat, että

(1) Euroopan yhteisön perustamissopimuksen mukaan yhteisö pyrkii muun muassa kehittämään korkealaatuista koulutusta; tavoitetta laajennettiin 2 päivänä lokakuuta 1997 allekirjoitetussa Amsterdamin sopimuksessa, jossa mainitaan, että yhteisön tavoitteena on myös edistää kansalaistensa korkeaa tietojen ja taitojen tasoa tarjoamalla runsaasti koulutusmahdollisuuksia sekä edistää tietojen ja taitojen ylläpitoa,

(2) Euroopan parlamentti ja neuvosto perustivat päätöksellä N:o 818/95/EY (1) nuorisoalan yhteistyöpolitiikkaa koskevan toimintaohjelman; nuorisoalaa koskevan yhteistyön ja yhteisön toimien jatkamisessa ja vahvistamisessa olisi tukeuduttava kyseiseen toimintaohjelmaan,

(3) Eurooppa-neuvoston Luxemburgissa 20 ja 21 päivänä marraskuuta 1997 pidetyssä ylimääräisessä työllisyysasiain kokouksessa hyväksyttiin yhteinen työllisyysstrategia, jonka mukaan elinikäisellä oppimisella on merkittävä asema jäsenvaltioiden työllisyyspolitiikan suuntaviivojen (2) täytäntöönpanossa ja jonka tavoitteena on ammattitaidon, joustavuuden ja yrittäjyyden (3) sekä yhtäläisten mahdollisuuksien edistäminen,

(4) komissio määritteli tiedonannossaan "Tietojen ja taitojen Eurooppaan" (4) eurooppalaisen koulutusalueen asteittaisen rakentamisen suuntaviivat, joilla elinikäisen oppimisen tavoite pyritään saavuttamaan. Samassa yhteydessä komissio määritteli yhteisön tasolla kehitettävät kuusi erityyppistä tointa, jotka suuntautuvat kansojen väliseen yhteistyöhön ja joilla tuodaan lisäarvoa jäsenvaltioiden toteuttamiin toimiin noudattaen samalla toissijaisuusperiaatetta sekä pyrkien yksinkertaistamaan menettelyjä,

(5) valkoisessa kirjassa "Opettaminen ja oppiminen: kohti kognitiivista yhteiskuntaa" (5) todetaan, että kognitiivisen yhteiskunnan kehittymisen vuoksi on edistettävä uusien tietojen ja taitojen hankintaa, minkä vuoksi on kehitettävä keinoja kannustaa ihmisiä oppimaan; vihreässä kirjassa "Koulutus - Ammattikoulutus - Tutkimus: Kansainvälisen liikkuvuuden esteet" (6) korostettiin etuja, joita liikkuvuus tuo yksilöille ja koko yhteisön kilpailukyvylle,

(6) kansalaisten aktiivista osallistumista on kannustettava sekä vahvistettava tämän ohjelman toimien välisiä yhteyksiä ja kaikenlaisen syrjäytymisen, rasismin ja muukalaisvihan vastaisia toimia sekä kiinnitettävä erityistä huomiota kaikenlaisen syrjinnän poistamiseen ja naisten ja miesten yhtäläisten mahdollisuuksien edistämiseen,

(7) Euroopan parlamentti ja Euroopan unionin neuvosto ovat tehneet päätöksen yleissivistävän koulutuksen ja ammatillisen koulutuksen toimintaohjelmista, joissa yhdessä nuorisoalan ohjelman kanssa toteutetaan tietoihin ja taitoihin liittyvää politiikkaa,

(8) yhteisön toimien lisäarvon parantamiseksi on tarpeen varmistaa kaikilla tasoilla tämän päätöksen johdosta toteutettavien toimien johdonmukaisuus ja täydentävyys verrattuna yhteisön muihin toimenpiteisiin, erityisesti kun nämä koskevat kulttuuria (7), audiovisuaalista alaa, sisämarkkinoiden toteutumista, ympäristöä, kuluttajansuojaa, tietoyhteiskuntaa, pieniä ja keskisuuria yrityksiä, sosiaalipolitiikkaa, työllisyyttä ja kansanterveyttä.

(9) komission ehdotukset rakennerahastojen uudistamisesta (8), erityisesti Euroopan sosiaalirahaston uudistamisesta, sekä niihin liittyvät yhteisön aloitteet perustuvat pyrkimykseen tukea koulutukseen ja työllistämiseen liittyvien toimintojen ja järjestelmien sopeuttamista ja nykyaikaistamista,

(10) Eurooppa-neuvoston Essenin kokouksessa (9 ja 10 päivänä joulukuuta 1994) ja Cannesin kokouksessa (26 ja 27 päivänä kesäkuuta 1995) korostettiin tarvetta aloittaa uusia toimia, joilla edistetään nuorten yhteiskunnallista ja ammatillista integroitumista Euroopassa; Eurooppa-neuvoston Firenzen kokouksen päätelmissä (21 ja 22 päivänä kesäkuuta 1996) korostettiin, että on tärkeää helpottaa nuorten pääsyä työelämään, ja Eurooppa-neuvoston Amsterdamin kokouksessa (16 ja 17 päivänä kesäkuuta 1997) kannatettiin vapaaehtoisuuteen perustuvaa toimintaa; Euroopan parlamentti ja neuvosto ovat vahvistaneet yhteisön toimintaohjelman "Nuorten eurooppalainen vapaaehtoistyö" perustamisesta tehdyn päätöksen 1686/98/EY (9),

(11) assosioituneille Keski- ja Itä-Euroopan maille on annettava mahdollisuus osallistua tähän ohjelmaan asianmukaisissa sopimuksissa, erityisesti assosiaatiosopimuksissa ja niiden lisäpöytäkirjoissa, sovittujen ehtojen mukaisesti, Kyprokselle EFTA- ja ETA-maihin sovellettavien menettelyjen mukaisesti sekä Turkille ja Maltalle kyseisten valtioiden kanssa sovittavien menettelyjen mukaan,

(12) komission ja jäsenvaltioiden on yhdessä varmistettava, että ohjelmaa seurataan ja arvioidaan jatkuvasti ja että arvioinnin perusteella voidaan muuttaa etenkin toimenpiteiden painopisteitä,

(13) perustamissopimuksen 3 b artiklassa vahvistettujen toissijaisuus- ja suhteellisuusperiaatteiden mukaisesti jäsenvaltiot eivät voi riittävällä tavalla toteuttaa suunnitellun toiminnan tavoitteita, jotka koskevat nuorisoalaa suosivan yhteistyöpolitiikan kehittämistä ja vahvistamista, nuorten eurooppalainen vapaaehtoistyö sekä yhteisössä ja kolmansien maiden kanssa toteutettava nuorisovaihto mukaan lukien, nuorisoalan monimuotoisuuden takia; nämä tavoitteet voidaan yhteisön toimien ja toimenpiteiden kansainvälisen ulottuvuuden takia toteuttaa paremmin yhteisön tasolla; kyseisessä päätöksessä asetetaan ainoastaan vähimmäisvaatimukset näiden tavoitteiden saavuttamiseksi eikä siinä ylitetä sitä, mikä on tämän vuoksi tarpeen,

(14) tässä päätöksessä vahvistetaan koko ohjelman keston ajaksi rahoituspuitteet, joita budjettivallan käyttäjä pitää 6 päivänä maaliskuuta 1995 annetun Euroopan parlamentin, neuvoston ja kommission antaman julistuksen (10) 1 kohdassa tarkoitettuna ensisijaisena ohjeenaan vuosittaisessa talousarviomenettelyssä, ja

(15) Euroopan parlamentti, neuvosto ja komissio ovat tehneet 20 päivänä joulukuuta 1994 sopimuksen (11) yhteistoimintatavasta perustamissopimuksen 189 b artiklassa määrätyn menettelyn mukaisesti annettujen säädösten täytäntöönpanomenettelyssä,

OVAT PÄÄTTÄNEET SEURAAVAA:

1 artikla

Ohjelman perustaminen

1. Tällä päätöksellä perustetaan yhteisön toimintaohjelma "Nuoriso", jäljempänä "ohjelma", jossa tehdään nuorisoalan yhteistyötä ja johon kuuluvat Nuorten eurooppalainen vapaaehtoistyö sekä nuorisovaihto yhteisössä ja yhteisön ulkopuolisten maiden kanssa.

2. Ohjelma toteutetaan 1 päivän tammikuuta 2000 ja 31 päivän joulukuuta 2004 välisenä aikana.

3. Ohjelmalla kehitetään osaltaan osaltaan tietoja ja taitoja yhteisössä rakentamalla eurooppalaista koulutusaluetta, joka edistää elinikäistä oppimista. Ohjelman avulla edistetään tietoja ja osaamista, jotka parantavat kansalaistaitoja.

4. Ohjelma tukee jäsenvaltioiden toteuttamia toimia ja täydentää niitä kunnioittaen jäsenvaltioiden kulttuurista ja kielellistä moninaisuutta.

2 artikla

Ohjelman tavoitteet

1. Ohjelmassa pyritään tarjoamaan nuorille mahdollisuudet hankkia tietoja ja taitoja sekä toimia vastuullisina kansalaisina, mikä helpottaa heidän aktiivista osallistumistaan yhteiskunnan toimintaan ja edistää erityisesti nuorten naisten asemaa. Ohjelmalla on seuraavat tavoitteet:

a) vahvistetaan nuorten yhteisvastuullisuuden tunnetta siten, että kannustetaan jossain jäsenvaltiossa laillisesti asuvia nuoria osallistumaan kansainväliseen yhteisölliseen toimintaan Euroopan yhteisössä tai yhteisön ulkopuolisten maiden kanssa ja erityisesti niiden maiden kanssa, joiden kanssa yhteisö on tehnyt yhteistyösopimuksen,

b) tuetaan nuorten aktiivista osallistumista Euroopan rakentamiseen siten, että tarjotaan heille mahdollisuus osallistua kansainväliseen vaihtoon Euroopan yhteisössä tai yhteisön ulkopuolisten maiden kanssa; näin he näkevät Euroopan monipuolisen todellisuuden ja tutustuvat uusiin ympäristöihin, mikä tukee rasismin, antisemitismin ja muukalaisvihan vastaista toimintaa,

c) edistetään nuorten aloitekykyä, luovuutta ja yrittäjähenkeä, jotta he voivat osallistua aktiivisesti yhteiskunnan toimintaan, ja korostetaan Euroopan tasolla saadun vapaamuotoisen oppimiskokemuksen arvoa.

2. Tavoitteisiin pyrittäessä komissio ja jäsenvaltiot valvovat, että ohjelman toimet ovat johdonmukaisia yhteisön muiden toimien ja toimintalinjojen kanssa, erityisesti työllisyyden, tasa-arvoisen kohtelun, naisten ja miesten yhtäläisten mahdollisuuksien ja sosiaalipolitiikan kannalta.

3 artikla

Yhteisön toimet

1. Tämän ohjelman tavoitteisiin pyritään seuraavassa lueteltujen toimien avulla. Tämän päätöksen liitteessä esitellään seuraavien toimien sisältö ja niihin liittyvät menettelyt:

a) Nuorten eurooppalainen vapaaehtoistyö

b) Nuorten Eurooppa

c) Mahdollisuus nuorille

d) Yhteistoimet

e) Liitännäistoimet.

2. Toimien toteutuksessa voidaan hyödyntää ja yhdistellä useita seuraavassa luetelluista yhteisön toimenpiteistä:

a) nuorten liikkuvuuden tukeminen

b) virtuaaliliikkuvuuden edistäminen

c) sellaisten Euroopan laajuisten yhteistyöverkkojen kehittäminen, joiden avulla voidaan vaihtaa kokemuksia ja hyviä toimintatapoja vastavuoroisesti

d) kielitaidon ja erilaisten kulttuurien tuntemuksen edistäminen

e) sellaisten innovatiivisten pilottihankkeiden tukeminen, jotka perustuvat maiden välisiin kumppanuuksiin ja joilla pyritään innovatiivisuuden edistämiseen

f) nuorisoalan järjestelmiin ja toimintalinjoihin liittyvien yhteisönlaajuisten vertailutietojen jatkuva kehittäminen.

4 artikla

Ohjelmaan osallistuminen

1. Ohjelma on tarkoitettu lähinnä 15-25-vuotiaille, laillisesti jossain jäsenvaltiossa asuville nuorille sekä lisäksi nuorisoalan toimijoille.

2. Komission ja jäsenvaltioiden on huolehdittava erityisesti siitä, että kaikilla nuorilla, ketään syrjimättä, on mahdollisuus osallistua ohjelmassa järjestettävään toimintaan.

3. Komissio ja jäsenvaltiot huolehtivat siitä, että huomioidaan erityisesti ne nuoret, joiden on kulttuurisista, sosiaalisista, fyysisistä, taloudellisista tai maantieteellisistä syistä kaikkein vaikeinta osallistua toimintaohjelmiin yhteisössä, jäsenvaltiossa tai alue- taikka paikallistasolla. Komissio ja jäsenvaltiot ottavat huomioon kyseisen kohderyhmän vaikeudet.

5 artikla

Ohjelman toteuttaminen ja yhteistyö jäsenvaltioiden kanssa

1. Komissio toteuttaa ohjelmaan kuuluvat yhteisön toimet liitteessä tarkoitetulla tavalla.

2. Komissio toteuttaa yhteistyössä jäsenvaltioiden kanssa liitteessä mainitut toimenpiteet (alaohjelma 5.3), jotta nuorisotyön alalla toteutetun yhteisön yhteistyön tuloksia hyödynnetään.

3. Komissio ja jäsenvaltiot toteuttavat tarpeelliset toimet, jotta ohjelman myötä yhteisössä ja jäsenvaltioissa perustettuja rakenteita kehitetään edelleen, jotta helpotetaan paikallistasolla nuorten ja muiden osallistujien mahdollisuuksia päästä ohjelmaan ja taataan ohjelmaan kuuluvien toimien arviointi ja seuranta, sekä että sovelletaan yhteistyö- ja valintamenettelyjä. Komissio ja jäsenvaltiot toteuttavat toimenpiteitä, joilla edistetään ohjelmaan osallistuville nuorille tiedottamista ja erityisesti sitä, että nuorille vapaaehtoisille kerrotaan heidän oikeuksistaan ja velvollisuuksistaan yhteisössä, jäsenvaltioissa ja paikallisesti. Komissio ja jäsenvaltiot toteuttavat asianmukaiset toimenpiteet, jotta ohjelmaan kuuluvista toimista tiedotetaan riittävällä tavalla.

4. Kukin jäsenvaltio pyrkii toteuttamaan ohjelman moitteettoman toiminnan kannalta tarpeelliset toimenpiteet ja ryhtyy tarvittaviin toimenpiteisiin poistaakseen tekijät, jotka vaikeuttavat osallistumista ohjelmaan.

5. Lisäksi komissio huolehtii yhteistyössä jäsenvaltioiden kanssa siirtymävaiheesta nuorisoalan aikaisempiin ohjelmiin (Nuorten Eurooppa, Nuorten eurooppalainen vapaaehtoistyö) liittyvien toimien ja tämän ohjelman mukaisesti toteutettujen toimien välillä.

6 artikla

Yhteistoimet

Tietojen ja taitojen Euroopan toteuttamisen yhteydessä ohjelman toimenpiteet voidaan toteuttaa yhdessä muun tietoja ja taitoja edistävän yhteisön toiminnan, erityisesti yleissivistävän ja ammatillisen koulutuksen ohjelmien kanssa.

7 artikla

Komitea

1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja.

2. Komission edustaja tekee komitealle ehdotuksen tarvittavista toimenpiteistä seuraavissa asioissa:

a) ohjelman täytäntöönpanoa koskevat yksityiskohtaiset säännöt, tarvittaessa myös ohjelman toimien toteuttamista koskeva vuotuinen työohjelma

b) perusteet, joita käytetään hajautetusti toteutettaviin toimiin tarkoitettujen varojen alustavassa jakamisessa jäsenvaltioiden kesken

c) ohjelman arviointia koskevat yksityiskohtaiset säännöt.

3. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

4. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa noudatetaan seuraavaa:

- komissio voi lykätä päättämiensä toimenpiteiden soveltamista enintään yhdellä kuukaudella ilmoituksen tekopäivästä

- neuvosto voi määräenemmistöllä päättää asiasta toisin edellisessä luetelmakohdassa tarkoitetun ajan kuluessa.

5. Komissio voi kuulla komiteaa kaikissa tämän ohjelman toteuttamista koskevissa kysymyksissä.

Tällöin komission edustaja tekee komitealle ehdotuksen tarvittavista toimenpiteistä. Komitea antaa tarvittaessa äänestettyään lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on, niin suurelta osin kuin mahdollista, otettava huomioon komitean lausunto. Sen on ilmoitettava komitealle, millä tavoin lausunto on otettu huomioon.

8 artikla

Rahoitussäännökset

1. Ohjelman toteuttamiseen myönnetyt määrärahat 1 artiklassa tarkoitetulle kaudelle vahvistetaan 600 miljoonaksi ecuksi.

2. Budjettivallan käyttäjä hyväksyy vuotuiset määrärahat rahoitusnäkymien asettamissa rajoissa.

9 artikla

Johdonmukaisuus ja täydentävyys

1. Komissio varmistaa yhteistyössä jäsenvaltioiden kanssa tämän ohjelman ja muiden yhteisön toimien keskinäisen johdonmukaisuuden. Ohjelman ja yhteisön muun erityisesti tietoja ja taitoja edistävän toiminnan yhteensovittaminen varmistetaan.

Komissio ja jäsenvaltiot varmistavat yhteistyössä myös, että ohjelman toteuttaminen on johdonmukaista verrattuna muihin yhteisön toimiin, jotka koskevat nuorisoalaa, audiovisuaalista alaa, sisämarkkinoiden toteuttamista, tietoyhteiskuntaa, ympäristöä, kuluttajansuojaa, pieniä ja keskisuuria yrityksiä, sosiaalipolitiikkaa, työllisyyttä sekä kansanterveyttä.

Komissio varmistaa, että ohjelma ja yhteisön ulkosuhteiden yhteydessä toteutettavat nuorisoalan ohjelmat ja toimet ovat kiinteässä yhteydessä toisiinsa.

2. Komissio ja jäsenvaltiot valvovat, että ohjelmaan sisältyvät toimet toteutetaan yhteisen työllisyysstrategian yhteydessä johdonmukaisesti verrattuna työllisyyspolitiikkaa koskevissa suuntaviivoissa vuosittain määriteltyihin ohjeisiin ja että toimet sovitetaan yhteen tässä yhteydessä määriteltävien muiden toimintasuunnitelmien toimien kanssa.

3. Komissio ja jäsenvaltiot valvovat, että ohjelman yhteydessä toteutetut toimet ja rakennerahastoihin liittyvät yhteisön toimet ovat keskenään johdonmukaisia ja täydentävät toisiaan.

10 artikla

Assosioituneiden Keski- ja Itä-Euroopan maiden sekä Kyproksen, Turkin ja Maltan osallistuminen

1. Ohjelmaan voivat osallistua myös assosioituneet Keski- ja Itä-Euroopan maat (KIE-maat) niiden kanssa tehtyjen tai tehtävien Eurooppa-sopimusten tai lisäpöytäkirjojen mukaisesti, siltä osin kuin ne koskevat kyseisten maiden osallistumista yhteisön ohjelmiin. Kypros voi osallistua ohjelmaan lisämäärärahojen perusteella ja samojen edellytysten mukaisesti, joita sovelletaan Euroopan talousalueeseen (ETA) kuuluviin Euroopan vapaakauppaliiton (EFTA) jäsenvaltioihin. Myös Turkki voi osallistua ohjelmaan sen kanssa sovittavien menettelyjen mukaisesti.

2. Myös Malta voi osallistua ohjelmaan sen kanssa sovittavien menettelyjen mukaisesti.

11 artikla

Kansainvälinen yhteistyö

Komissio kehittää yhteistyötä yhteisön ulkopuolisten maiden ja toimivaltaisten kansainvälisten organisaatioiden, erityisesti Euroopan neuvoston kanssa.

12 artikla

Seuranta ja arviointi

1. Ohjelman seuranta on jatkuvaa, ja seurannan toteuttavat komissio ja jäsenvaltiot yhteistyössä.

Seuranta varmistetaan 3 kohdassa tarkoitettujen kertomusten ja erityistoimien avulla.

2. Komissio ja jäsenvaltiot arvioivat ohjelman säännöllisin väliajoin. Arvioinnin avulla pyritään selvittämään toteutettujen toimien tehokkuutta verrattuna 2 artiklassa tarkoitettuihin tavoitteisiin.

Arvioinnissa tarkastellaan myös ohjelman toimien ja yhteisön muiden ohjelmien toimien, erityisesti Euroopan sosiaalirahaston varoista tuettujen toimien, keskinäistä täydentävyyttä.

Ulkopuolinen arvioija tarkastelee säännöllisin väliajoin yhteisön toimenpiteiden tuloksia 7 artiklan 2 kohdassa tarkoitetun menettelyn mukaisesti.

3. Jäsenvaltiot toimittavat komissiolle ohjelman toteutusta ja vaikutusta koskevan kertomuksen viimeistään 31 päivänä joulukuuta 2002 sekä 30 päivänä kesäkuuta 2005.

4. Komissio toimittaa Euroopan parlamentille, neuvostolle, talous- ja sosiaalikomitealle ja alueiden komitealle seuraavat asiakirjat:

- väliaikaiskertomuksen ohjelman toteutuksesta viimeistään 30 päivänä kesäkuuta 2003

- loppukertomuksen ohjelman toteutuksesta viimeistään 31 päivänä joulukuuta 2005.

13 artikla

Voimaantulo

Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä.

(1) EYVL L 87, 20.4.1995, s. 1.

(2) EYVL C 30, 28.1.1997, s. 1.

(3) Komission tiedonanto neuvostolle "Yrittäjyyden edistäminen Euroopassa: tulevaisuuden painopistealat", KOM(1998) 222 lopullinen/2, 21.4.1998.

(4) KOM(97) 563 lopullinen, 12.11.1997.

(5) Komission valkoinen kirja koulutuksesta: "Opettaminen ja oppiminen: kohti kognitiivista yhteiskuntaa", Euroopan yhteisöjen virallisten julkaisujen toimisto, Luxemburg, 1996.

(6) Komission vihreä kirja Koulutus - ammattikoulutus - tutkimus: Kansainvälisen liikkuvuuden esteet, KOM(96) 462, lopullinen, 2.10.1996.

(7) Ehdotus Euroopan parlamentin ja neuvoston päätökseksi kulttuuriyhteistyön yhtenäisen rahoitus- ja ohjelmointivälineen perustamisesta (Kulttuuri 2000 -ohjelma), EYVL C 211, 7.7.1998, s. 18).

(8) Ehdotukset neuvoston asetukseksi (EY) rakennerahastoja koskevista yleisistä säännöksistä, EYVL C 176, 9.6.1998, s. 1.

(9) EYVL L 214, 31.7.1998, s. 1.

(10) EYVL C 102, 4.4.1996, s. 4.

(11) EYVL C 102, 4.4.1996, s. 1.

LIITE

Tässä ohjelmassa myönnettävät tuet määritellään yhteis- ja lisärahoitusperiaatteiden mukaisesti. Päätöksen 4 artiklan 3 kohdan mukaisesti pyritään helpottamaan niiden nuorten osallistumista, joilla on kulttuurisia, sosiaalisia, taloudellisia, fyysisiä, mielenterveyteen liittyviä tai maantieteellisiä vaikeuksia. Päätöksen 7 artiklan mukainen komitea määrittelee, miten heidän osallistumistaan helpotetaan käytännössä. Yhteisön tukea jaettaessa otetaan huomioon se, että on tarpeen taata lukuisten vaihtojen välinen tasapaino sekä nuorten yhtäläiset mahdollisuudet osallistua ohjelmaan kussakin jäsenvaltiossa.

Ohjelman tavoitteisiin pyrittäessä toteutetaan seuraavia viidenlaisia toimintamuotoja, joissa tukeudutaan päätöksen 3 artiklassa määriteltyihin toimenpiteisiin:

- Alaohjelma 1: Nuorten eurooppalainen vapaaehtoistyö

- Alaohjelma 2: Nuorten Eurooppa

- Alaohjelma 3: Mahdollisuus nuorille

- Alaohjelma 4: Yhteistoimet

- Alaohjelma 5: Liitännäistoimet.

ALAOHJELMA 1 - NUORTEN EUROOPPALAINEN VAPAAEHTOISTYÖ

Tämän alaohjelman yhteydessä "nuori vapaaehtoinen" tarkoittaa 18-25-vuotiasta henkilöä, joka asuu laillisesti jossain Euroopan yhteisön jäsenvaltiossa.

Nuori vapaaehtoinen sitoutuu tekemään aktiivisena kansalaisena yhteisvastuullista käytännön työtä, ja samalla hän hankkii sosiaalisia ja yksilöllisiä taitoja, joita hän voi hyödyntää työssään vastaisuudessa, sekä edistää yhteisön hyvinvointia. Nuori vapaaehtoinen osallistuu jäsenvaltion ja yhteisön hyväksymässä hankkeessa voittoa tuottamattomaan ja palkattomaan toimintaan, joka on merkityksellistä vastaanottavan yhteisön kannalta. Toiminta tapahtuu muussa kuin nuoren asuinvaltiossa tai mahdollisesti yhteisön ulkopuolisessa maassa, ja sen kesto on rajoitettu (enintään 12 kuukautta). Täysihoito ja ohjaajan valvonta taataan. Vapaaehtoistyöhankkeissa varmistetaan, että nuorella vapaaehtoisella on sairausvakuutus ja muut asianmukaiset vakuutukset. Nuori vapaaehtoinen saa pienen palkkion tai taskurahaa.

Päätöksen 7 artiklassa tarkoitettuun komiteaan liittyvien säännösten mukaisesti nuoret saavat komission laatiman todistuksen osallistumisestaan eurooppalaiseen vapaaehtoistyöhön ja sen aikana hankituista kokemuksista ja taidoista.

Alaohjelma 1.1. Yhteisön sisäinen eruooppalainen vapaaehtoistyö

Yhteisö tukee maidenvälisiä hankkeita (kesto periaatteessa kolmesta viikosta vuoteen), joissa nuoret voivat osallistua aktiivisesti ja yksilöllisesti yhteiskunnan kannalta tarpeelliseen toimintaan lukuisilla aloilla (muun muassa sosiaali-, ympäristö-, kulttuuri- ja sosiaalis-kulttuurisilla aloilla). Hankkeissa pyritään siihen, että nuoret ovat tekemisissä muiden kielten ja kulttuurien kanssa, kuulevat uusia ajatuksia ja näkevät uudenlaista toimintaa monikulttuurisessa kansalaisyhteiskunnassa.

Yhteisö voi tukea muun muassa kieltenopetukseen ja kansainvälisyyskasvatukseen liittyvää toimintaa, jossa valmennetaan nuoria vapaaehtoisia ennen lähtöä ja helpotetaan heidän sopeutumistaan eurooppalaisen vapaaehtoistyön aikana ja sen jälkeen. Yhteisön osallistuminen voi olla esimerkiksi kummitoimintaa.

Alaohjelma 1.2. Eurooppalainen vapaaehtoistyö kolmansien maiden kanssa

Yhteisö tukee yhteisön ulkopuolisten maiden kanssa toteutettavia hankkeita (kesto periaatteessa kolmesta viikosta vuoteen), joissa nuoret voivat osallistua aktiivisesti ja yksilöllisesti yhteiskunnan kannalta tarpeelliseen toimintaan lukuisilla aloilla (muun muassa sosiaali-, kulttuuri- ja sosiaalis-kulttuurisilla aloilla). Hankkeissa pyritään siihen, että nuoret ovat tekemisissä muiden kielten ja kulttuurien kanssa, kuulevat uusia ajatuksia ja näkevät uudenlaista toimintaa monikulttuurisessa kansalaisyhteiskunnassa.

Alaohjelmassa voidaan tukea toimintaa, jossa luodaan perusta yhteisön ulkopuolisten maiden kanssa toteutettaville eurooppalaisen vapaaehtoistyön hankkeille tai vahvistetaan nykyisiä hankkeita.

Yhteisö voi tukea muun muassa kieltenopetukseen ja kansainvälisyyskasvatukseen liittyvää toimintaa, jossa valmennetaan nuoria vapaaehtoisia ennen lähtöä ja helpotetaan heidän sopeutumistaan eurooppalaisen vapaaehtoistyön aikana ja sen jälkeen. Yhteisön osallistuminen voi olla esimerkiksi kummitoimintaa.

ALAOHJELMA 2 - NUORTEN EUROOPPA

Alaohjelma 2.1. Yhteisön sisäinen nuorisovaihto

Yhteisö tukee vähintään viikon pituisia nuorten ryhmätapaamisia. Tapaamiset toteutetaan yhteisön sisäisinä yhteishankkeina, ja niihin voivat osallistua periaatteessa 15-25-vuotiaat nuoret, jotka asuvat laillisesti jossain jäsenvaltiossa.

Toiminta perustuu eri maiden nuorisoryhmien välisiin kumppanuuksiin; niissä nuoret osallistuvat aktiivisesti ja tutustuvat todellisuuteen, joka on yhteiskunnallisesti ja kulttuurisesti erilainen. Lisäksi kumppanuuksissa kannustetaan nuoria osallistumaan muuhun Euroopan laajuiseen toimintaan ja käynnistämään itse tällaista toimintaa. Erityisesti painotetaan sellaisten nuorten osallistumista, jotka eivät ole ennen olleet mukana Euroopan laajuisessa toiminnassa, sekä sellaisten pienten ja paikallisten järjestöjen osallistumista, joilla ei ole yhteisötason kokemusta.

Alaohjelmassa on aluksi noin kahden vuoden käynnistämisvaihe, minkä jälkeen yhteisön tukea myönnetään ensisijaisesti monenvälisiin ryhmätapaamisiin. Kahdenvälisiä ryhmätapaamisia tuetaan vain, jos ne ovat perusteltuja kohderyhmän tai erityisen kasvatuksellisen lähestymistavan takia.

Tässä alaohjelmassa voidaan tukea toimintaa, jolla edistetään nuorten aktiivista osallistumista ryhmätapaamisiin. Se voi olla esimerkiksi nuorten kielellistä ja kansainvälisyyteen valmistavaa valmennusta ennen lähtöä.

Alaohjelma 2.2. Nuorisovaihto yhteisön ulkopuolisten maiden kanssa

Yhteisö tukee vähintään viikon pituisia nuorten ryhmätapaamisia. Tapaamiset toteutetaan yhteishankkeina, ja niihin voivat osallistua periaatteessa 15-25-vuotiaat nuoret, jotka asuvat laillisesti jossain jäsenvaltiossa tai yhteisön ulkopuolisissa maissa. Vaihdossa on oltava mukana vähintään kaksi jäsenvaltiota.

Toiminta perustuu eri maiden nuorisoryhmien välisiin kumppanuuksiin; niissä nuoret osallistuvat aktiivisesti ja tutustuvat todellisuuteen, joka on yhteiskunnallisesti ja kulttuurisesti erilainen. Lisäksi kumppanuuksissa kannustetaan nuoria osallistumaan muuhun Euroopan laajuiseen toimintaan tai käynnistämään itse tällaista toimintaa. Näiden hankkeiden avulla yhteisön ulkopuolisten maiden kumppanit voivat lisäksi kokeilla tätä toimintatapaa vapaamuotoisessa koulutuksessa ja auttaa kehittämään nuorisoalan järjestötoimintaa ja työpaikkoja omassa maassaan.

Alaohjelmassa voidaan tukea toimintaa, jolla edistetään nuorten aktiivista osallistumista ryhmätapaamisiin. Se voi olla esimerkiksi nuorten kielellistä valmennusta ja kansainvälisyyteen valmistavaa toimintaa ennen lähtöä.

ALAOHJELMA 3 - MAHDOLLISUUS NUORILLE

Edistääkseen nuorten aloitekykyä ja luovuutta yhteisö tukee hankkeita, joissa nuoret osallistuvat aktiivisesti ja suoraan luoviin ja innovatiivisiin aloitteisiin sekä aloitteisiin, joissa kannustetaan nuoria yhteisvastuullisuuteen paikallisesti, alueellisesti, kansallisesti ja yhteisön laajuisesti. Näissä hankkeissa nuoret voivat kehittää yrittäjyyttä ja toteuttaa suunnittelemaansa toimintaa käytännössä siten, että ovat siinä itse päätoimijoina.

Yhteisö tukee aloitteita, joissa autetaan nuoria hyödyntämään vapaaehtoistyössä saatuja kokemuksia ja edistetään heidän aktiivista sopeutumistaan yhteiskuntaan. Näiden aloitteiden avulla, joita nuoret toteuttavat itse eurooppalaisen vapaaehtoistyön jälkeen, he voivat käynnistää ja edistää yhteiskunnallista, kulttuurista, sosiaalis-kulttuurista ja taloudellista toimintaa ja osallistua täydentävään koulutustoimintaan. Aloitteet on tarkoitettu ensisijaisesti nuorille, jotka tällaista tukea eniten tarvitsevat.

Erityisesti on tuettava aloitteita, joilla edistetään suvaitsevaisuutta ja erilaisuuden hyväksymistä sekä torjutaan kaikenlaista syrjäytymistä.

Yhteisö on kiinnostunut aloitteista, joissa erityisesti kulttuuria ja liikuntaa käytetään nuorten tärkeimpänä kommunikaatiokeinona yhteisön tasolla.

Nuorisoaloitteita tuettaessa korostetaan hankkeiden laajentamista siten, että niihin yhdistettäisiin samantapaisia, muissa jäsenvaltioissa toteutettavia aloitteita. Näin tuetaan hankkeiden kansainvälisyyttä ja nuorten välistä kokemustenvaihtoa ja yhteistyötä. Tässä yhteydessä voidaan tukea nuorisoaloitteiden vetäjien yhteisönlaajuisten tapaamisten järjestämistä. Rahoitustukea voidaan myöntää siihen, että perustetaan pitkäaikaisia kumppanuuksia, joilla edistetään kansainvälisten nuorisoaloitteiden vaikutuksia ja pysyvyyttä.

ALAOHJELMA 4 - YHTEISTOIMET

Päätöksen 6 artiklassa tarkoitettujen toimien osalta yhteisön tukea voidaan myöntää muiden tietoja ja taitoja edistävien ja erityisesti koulutusalan yhteisöohjelmiin kuuluvien yhteisötoimien kanssa toteutettaviin yhteistoimiin.

Ohjelmien välinen koordinointi voidaan toteuttaa yhteisten hankepyyntöjen avulla. Tässä yhteydessä komissio aikoo kehittää yhteisen tietoja ja taitoja edistävien hyvien toimintatapojen tiedotus- ja seurantajärjestelmän sekä yhteisiä toimia, jotka liittyvät opetuksessa käytettäviin multimediavälineisiin. Toimet voivat olla monenlaisia ja monelta alalta, esimerkiksi nuorisotyön alalta, ja niitä voidaan tukea täydentävästi eri yhteisöohjelmista.

Alaohjelmassa voidaan hyväksyä asianmukaisia toimenpiteitä kuten "tietojen ja taitojen eurooppalaisten yhteyspisteiden" perustaminen, joiden avulla taataan paikallisesti ja alueellisesti yhteydet ja yhteistoiminta tähän ohjelmaan ja toisaalta koulutusalan ohjelmiin osallistuvien välillä

ALAOHJELMA 5 - LIITÄNNÄISTOIMET

Alaohjelma 5.1. Nuorisoalan työntekijöiden koulutus ja yhteistyö

Tukea myönnetään:

1. toimintaan, jossa annetaan täydennyskoulutusta nuorisoalan työntekijöille, kuten eurooppalaisen vapaaehtoistyön ohjaajille, nuoriso-ohjaajille sekä yhteisöhankkeista vastaaville ja nuorisoaloitteissa neuvoville tahoille, jotka osallistuvat tämän ohjelman alaohjelmissa 1, 2 ja 3 nuorille suoraan tarkoitettuihin toimiin, joilla taataan niiden sisällön laatu. Erityishuomiota saavat ne, jotka tukevat niiden nuorten osallistumista, joiden on kaikkein vaikeinta osallistua yhteisötoimiin;

2. toimintaan, jossa muokataan eurooppalaisia moduuleja, jotka vastaavat kansainvälisen yhteistyön vaatimuksiin;

3. esimerkiksi opintokäynteihin, toteutettavuustutkimuksiin, seminaareihin ja käytännön harjoitteluihin, joilla edistetään ensisijaisesti yhteistoimiin liittyvää tai yleisesti kiinnostavaa tietojen ja hyvien toimintatapojen vaihtoa tai pysyviä kansainvälisiä kumppanuuksia ja monenvälisiä verkkoja nuorisoalalla;

4. kokeilutoimintaan, jossa luodaan uutta ja täydennetään nuorisoalan toimintaa kokeilemalla uusia toimintamalleja, tarjoamalla uusia yhteistyömuotoja ja luomalla yhteistyötä taustaltaan erilaisten toimijoiden välille;

5. konferensseihin ja kokouksiin, joissa edistetään nuorisoalan yhteistyötä ja hyvien toimintatapojen vaihtoa; yhteisön tukea voivat saada myös muut yhteisön tuella toteutetut nuorisoalan toimenpiteet, joissa hyödynnetään hankkeiden ja muun toiminnan tuloksia ja tiedotetaan niistä.

Toimenpiteet liittyvät yhteisön sisäiseen tai yhteisön ulkopuolisten maiden kanssa toteutettavaan toimintaan. Erityisesti painotetaan sellaisten alueellisten ja paikallisten nuorisoalan toimijoiden osallistumista, joilla on vähän tai ei lainkaan kokemusta tai yhteyksiä Euroopan laajuisesti, sekä toimintaa, jossa nuoret ovat päätoimijoina.

Alaohjelma 5.2. Nuorisotiedotus ja -tutkimus

1. Komissio tukee nuorisoalan toimijoiden osallistumista nuorisotiedotukseen yhteisössä ohjelman tavoitteiden mukaisesti ja erityisesti edistääkseen kaikkien nuorten tiedonsaantimahdollisuuksia sekä heidän aloitteellisuuttaan ja aktiivista osallistumistaan yhteiskunnan toimintaan. Lisäksi komissio tukee nuorten tieto- ja viestintäjärjestelmien välistä yhteistyötä jäsenvaltioissa ja yhteisössä. Tässä yhteydessä korostetaan erityisesti, että kolutusalan kanssa tehtävää yhteistyötä voitaisiin laajentaa. Alaohjelmassa tuetaan nuorten välistä ja nuorten kanssa käytävää vuoropuhelua.

2. Tähän pyrittäessä tuetaan aloitteita, joissa:

- kartutetaan kokemusta ja taitoja, joita tarvitaan kansainvälistä yhteistyötä sisältävien nuorisotiedotukseen liittyvien hankkeiden toteuttamiseksi sekä nuorisolle tarkoitettujen tietopalvelujen ja erityisesti neuvontapalvelujen tarjoamiseksi,

- toteutetaan yhteistyöhankkeita, joiden avulla tiedotetaan nuorisolle ohjelman alaan kuuluvista asioista; pyritään tarjoamaan nuorille tietoa, joka on tärkeää ohjelman tavoitteiden kannalta,

- perustetaan kansainvälisillä yhteistyöhankkeilla järjestelmiä, joiden avulla nuorten kanssa ja välillä voidaan käydä vuoropuhelua; järjestelmissä voidaan hyödyntää esimerkiksi nuorten suosimia viestintävälineitä ja uutta tekniikkaa.

3. Yhteisö tukee sellaisia ohjelman tavoitteiden mukaisia nuorisotutkimuksia, joista käy ilmi nuorten hyväksi toteutettujen toimenpiteiden vaikutus, ja erityisesti sellaisia tutkimuksia, joilla edistetään alan yhteistyötä. Tutkimukset voivat olla tapaustutkimuksia.

Alaohjelma 5.3. Tukitoimenpiteet

1. Kansalliset toimistot

Yhteisön tukea voidaan myöntää edistämään päätöksen 5 artiklassa tarkoitettujen jäsenvaltioissa perustettujen rakenteiden toimintaa.

2. Tekninen ja toiminnallinen tuki

Komissio voi ohjelmaa toteuttaessaan turvautua teknistä tukea antaviin järjestöihin, joiden rahoitus voidaan sisällyttää ohjelman kokonaispuitteisiin. Komissio voi samoin edellytyksin turvautua myös asiantuntijoihin.

Lisäksi komissio voi suorittaa arviointeja sekä järjestää seminaareja, konferensseja ja muita asiantuntijatapaamisia, jotka voivat edistää ohjelman toteuttamista. Se voi myös järjestää tiedotus-, julkaisu- ja levitystoimintaa.